ฟาสต์ฟู้ด หรืออาหารจานด่วนคืออะไร
อาหารที่ผ่านกระบวนการแปรรูปมาอย่างหนักโดยมีส่วนผสมของสารสังเคราะห์มากชนิดซึ่งเป็นภัยต่อสุขภาพ ส่วนใหญ่มักจะปรุงสุกได้อย่างรวดเร็วโดยใช้ตะแกรง หม้อทอด หรือไมโครเวฟ เพื่อให้อาหารกรอบ มัน คงความสดใหม่ และรสชาติอร่อยตามที่ลูกค้าคาดหวัง อีกทั้ง Fast Food เป็นอาหารที่ราคาถูก หาซื้อง่าย ทานง่าย สะดวกรวดเร็ว และมีร้านเปิดให้บริการตลอดเวลา Fast Food จึงเป็นทางเลือกด้านอาหารที่ผู้คนให้ความสนใจเป็นจำนวนมาก “Fast Food” อาจส่งผลเสียต่อสุขภาพ หากรับประทานในปริมาณมากจนเกินไป อาหารแต่ละประเภทมีข้อดี ข้อเสียแตกต่างกันออกไป หากทานในปริมาณที่มากหรือน้อยจนเกินไป ฟาสต์ฟู้ดเองก็เช่นกัน หากทานบ่อยหรือทานมากจนเกินไป อาจส่งผลเสียต่อสุขภาพได้ ดังนี้ ความดันโลหิตสูง อาหารจานด่วนมักถูกปรุงด้วยส่วนประกอบที่เพิ่มรสชาติให้จัดจ้านถูกปากผู้บริโภค และใส่สารกันบูดเพื่อให้อาหารไม่เน่าเสีย สารเหล่านี้เพิ่มโซเดียมให้อาหารจานด่วนของคุณในปริมาณมาก เมื่อผู้บริโภคกินอาหารที่มีโซเดียมสูงติดต่อกัน อาจส่งผลทำให้ความดันโลหิตสูง กระทบต่อระบบหัวใจและหลอดเลือด มีโอกาสเสี่ยงหัวใจวาย หรือหัวใจล้มเหลว และโรคหลอดเลือดสมองได้ คอเรสเตอรอลสูง อาหารฟาสต์ฟู้ดที่มักมีรสชาติจัดจ้าน ครบรส หวาน มัน เค็ม ประกอบไปด้วยไขมัน ไขมันทรานส์ น้ำตาล โดยเฉพาะอย่างยิ่งอาหารที่ทอดด้วยน้ำมันชุ่ม ๆ เช่น ไก่ทอด จะมีทั้งไขมัน และไขมันอิ่มตัวในปริมาณมาก การทานอาหารประเภทนี้ในปริมาณบ่อย จึงเพิ่มความเสี่ยงการเกิดภาวะคอเรสเตอรอลสูง นำไปสู่การเกิดโรคอื่น ๆ ตามมาได้ เช่น ภาวะน้ำหนักเกิน โรคอ้วน โรคเบาหวาน และโรคหัวใจได้ ส่งผลเสียต่อระบบทางเดินอาหาร อาหารจานด่วนส่วนใหญ่มักมีแป้งซึ่งเป็นคาร์โบไฮเดรตเป็นส่วนประกอบหลัก และมีขั้นตอนการปรุงสุกที่รวดเร็ว ยิ่งการทานอาหารจานด่วนควบคู่กับน้ำอัดลม จะยิ่งทำให้อาหารไม่ย่อย แน่นท้อง อึดอัด และท้องอืดมากขึ้น นอกจากนี้ยังอาจทำให้เกิดอาการท้องผูกได้เช่นกัน เนื่องจากอาหารฟาสต์ฟู้ดเป็นอาหารจำพวกคาร์โบไฮเดรตที่ผ่านกระบวนการแปรรูปหลายขั้นตอน ทำให้ได้รับสารอาหารน้อยลง มีใยอาหารต่ำ ส่งผลให้ขับถ่ายยาก เกิดอาการท้องผูก และอาจเป็นริดสีดวงทวารหนักได้
อายุรศาสตร์ (อายุรศาสตร์) - Internal Medicine